**Posudok habilitačnej práce ThLic. Miloša Lichnera SJ, D.Th.,**

**s titulom *Kontextuálny pohľad na sviatosť krstu v* Sermones *svätého Augustína***

**Bratislava 2014, s. 214**

Je známy termín: *Nouvelle Théologie*, ktorým sa označovali rôzne smery vo francúzskej teológii (predovšetkým v období po Druhej svetovej vojne), ktorých spoločnou charakteristikou bola tradičná teologická reflexia úzko prepojená s biblickou a patristickou teológiou, s novovekou filozofiou a s cirkevnými dejinami. A všetko to preto, aby ohlasovanie Cirkvi bolo zrozumiteľnejšie a vierohodnejšie pre dnešného človeka.

*Ressourcement –* návrat k prameňom, k Tradícii, a tiež *ad Patres*. Z tohto povstala v 1940 roku séria „Sources Chrétiennes“, zaoberajúca sa kritickou publikáciou diel Cirkevných Otcov (na jej počiatku stáli H. de Lubac a J. Daniélou).

Návrat k Tradícii, a teda aj *ad Patres*, neznamenal doslovne opakovanie ich učenia. Naopak, znamenal najprv dobré poznanie ich kultúrno-filozofického kontextu ako aj spôsobu, ktorým ohlasovali Otcovia, vtedajšia Cirkev, činiac ich kresťanské ohlasovanie zrozumiteľným a dôveryhodným v konkrétnom kontexte ľudského života.

Zdá sa, že pripomenutie ducha a úmyslu *Nouvelle Théologie* nám umožňuje lepšie pochopiť aj úmysel Autora – ThLic. Miloša Lichnera SJ, D.Th. - úmysel, ktorý nachádzame v jeho práci: *Kontextuálny pohľad na sviatosť krstu v* Sermones *svätého Augustína.[[1]](#footnote-1)* Je to vlastne existenciálny kontext *Sermones*, ako aj ich obsah, ktoré nám umožňujú pozorovať proces inkulturácie kresťanstva v Severnej Afrike v časoch sv. Augustína ako aj veľkosť charizmy a odvahy Augustína ako biskupa a pastiera.

**Obsah a problematika práce**

Práca sa skladá z troch základných častí, ktoré sa zaoberajú problematikou uvedenou v titule práce, ako aj z *Úvodu*, *Záveru*, zo zoznamu *Skratky a označenia* a *Bibliografie*.

Prvá časť práce nesie titul: *Corpus katechetických kázni v príprave na krst*. Prvým kontextom *Sermones* bola Cirkev ako *convocatio*, *evocatio* veriacich, Cirkev zvolávajúci ľudí na cestu spásy, pozývajúci so spoločenstva veriacich. Toto spoločenstvo bolo od začiatku nazývané Matkou nášho narodenia a obrodenia pre nový život, život viery. V Cirkvi človek dozrieva a vychováva sa pre čnostnú zrelosť kresťanskej mužnosti. Cirkev je Matkou jednoty – komunitou svätých, v nej totiž sa realizuje jednota, a dozrieva jednota komunity veriacich. Ale, je treba tiež pamätať, že Cirkev je iba nástrojom Božieho života, cez ktorý a v ktorom dostávame Boží dar Božej lásky.. V nej sa nachádza všeobecné dielo Ducha Božieho.

Až v tomto kontexte rozumieme starostlivosť Augustína o Cirkev, starostlivosť ako biskupa a pastiera a súčasne zmysel katechumenátu, ktorého úlohou bola príprava ľudí na obrodenie sa v sviatosti krstu a zapojenie veriaceho do poslania Cirkvi jednotiť ľudskosť.

Biskup z Hippa poznal, vďaka vlastnej skúsenosti, srdce človeka a reália každodenného života. Poznal ľudskú slabosť, bol svedkom ľudských rozhodnutí poznačených prvotným hriechom. Preto v *Sermones* pripravujúcich na krst nechýbajú kázne, v ktorých nalieha na priznanie sa voči sebe i Bohu, prečo prosím o krst. Pominuli sa už totiž časy keď viera v Ježiša vyžadovala odvahu a často bývala poznačená utrpením. V jeho časoch pre mnohých stať sa kresťanom znamenalo začiatok bytia niekym – znamenať niečo v spoločnosti. V *Sermones* nechýbalo ani slovo pre málo odvážnych a tiež trúfalých a neustále odkladajúcich vlastné obrodenie – krst z rôznych príčin.

Zaujímavé a poučné *Sermones*, v tejto prvej časti práci, sú *Sermones*, v ktorých biskup z Hippa komentuje modlitbu *Otče náš*, ako dar a prostriedok odpustenia hriechov našej každodennosti. Autor – Miloš Lichner SJ, píše, že Augustín v tejto modlitbe nachádza pakt človeka s Bohom: *Odpusť nám tak, ako my odpúšťame iným* (s. 65). Pre Augustína, podľa Lichnera, modlitba *Otče náš* je „sviatosťou odpustenia“ v našej každodennosti. Vyžaduje si to naša slabosť a sklon k hriechu. V sviatosti krstu nám bol zmytý hriech, ale náklonnosť k hriechu, ktorá sama nie je hriechom, zostala a prejavuje sa v slabosti človeka. O dôležitosti tejto modlitby, podľa Augustína, svedčí skutočnosť, píše Lichner, že je jedinou, ktorú Ježiš naučil svojich učeníkov a teda aj celú ľudskosť (s. 63). Ba viac, ona učí človeka pokore, pripomína mu jeho slabosť aj potrebu odpustenia. Učí tiež, že Cirkev je súčasne svätá aj hriešna. A odpúšťajúc si v každodennosti, budujeme jednotu a spoločenstvo veriacich mocou Božej lásky. Každodennosť, v ktorej sa odpúšťa druhému, je dejinami spásy, a zároveň potvrdením, že v Cirkvi existujú dobrí aj zlí, lebo taká je tvár pravej Cirkvi.

Obsah druhej časti práce – *Corpus antidonastických kázni* – tvoria *Sermones*, v ktorých Augustín v dialógu s donatistami ukazuje, aké je učenie Cirkvi v problémoch predstavených donatistami. V počiatkoch tohto severoafrického hnutia nachádzame postavu biskupa Donata z Kartaginy (IV). Prenasledovanie kresťanov na začiatku štvrtého storočia sa charakterizovalo nie iba fyzickým utrpením, ale aj morálnymi dilemami – vplyvom prenasledovania mnoho kresťanov vystupovalo z Cirkvi. Donatisti zastávali názor, že odpadlíkov je treba vylúčiť z Cirkvi navždy. Hoci zostali odsúdení na synode lateránskom (313) ako aj synode v Arles (314), a v roku 316 vydal cisár Konštantín proti nim veľmi prísne právne predpisy, nezastavilo ich to šírení sa. V roku 336 zhromaždil Donat v Kartagine približne 270 biskupov, ktorí zastávali jemu podobné názory. Vyhlásili, že sviatosť krstu a kňazstva navždy strácajú všetci, ktorí odpadli od viery. Tvrdili, že platnosť sviatostí záleží od vysluhujúceho ich kňaza, čo znamenalo, že sviatosti udelené katolíckou Cirkvou, vernou Rímu, neboli platné; z tohto dôvodu donatisti začali opakovane krstiť svojich veriacich. Cisár Konštantín odsúdil Donata na vyhnanie, v ktorom v roku 355 aj zomrel.

V roku 411 sa v Kartagine uskutočnila verejná diskusia (*collatio*), ktorá trvala tri mesiace a za prítomnosti 284 biskupov donatistických a 286 biskupov katolíckych. Za cieľ mala definovať, ktorá zo strán je „katolíckou Cirkvou“, v závere Marcelin, cisársky komisár, vydal verdikt odsudzujúci donatistov. V roku 412 cisár Honorius odsúdil donatistov na vyhnanstvo. Donatizmus úplne zanikol po víťazstve Vandalov v Afrike. Jeho hlavnými protivníkmi boli Opát z Mileva a sv. Augustín.

V kontexte tohto sporu a učenia Augustína v *Sermones*, Autor práce ukazuje jeho myšlienky v troch kapitolách: *Kristov krst a sviatosť krstu*; *krstná pneumatologická ekleziológia*; *Ecclesia premixta*.

V učení Augustína, ako na to poukazuje Autor práce, nachádzame učenie Tradície v kontexte nových výziev a potrieb času v jazyku, ktorý robí kresťanské ohlasovanie pochopiteľným a dôveryhodným. A teda, tajomstvo obrodenia človeka v sviatosti krstu a začlenenie sa do živého organizmu Cirkvi – je dielom Ježiša Krista. Cirkev je iba Jeho nástrojom. Kristus – *Ipse est qui baptizat* (s. 86). Nemôže preto existovať biskupská ekleziológia, v ktorej by bol prameňom obrodenia a svätosti biskup. Jediným Spasiteľom je Kristus, a teraz v dejinách prítomný a zachraňujúci vo svojej Cirkvi. Taká Cirkev by bola bez Hlavy – bez Krista (s. 117-119). V duchu učenia Augustína hlbšie rozumieme zmysel slov sv. Cypriána z Kartaginy (210-258) *Extra Ecclesiam nulla salus*, veľkého obrancu jednoty Cirkvi (s. 92). Krst robí, že človek patrí už Kristovi. Obrodenie v Duchu vo vode, zanecháva v človekovi *character, qui incorporat hominem Christo*. *Character* svedčí o príslušnosti ku Kristovi, podobne ako označenie Cézara na čele vojaka – *character imperatoris*, ktorý nosili slúžiaci v armáde. Toto znamenie pripomínalo zároveň dezertérom, komu patria (s. 36.91). Krst teda, vyslúžený dôstojne a platne, ak je takto aj prijatý, začleňuje človeka navždy do života s Bohom aj do spoločenstva Cirkvi.

Podobne, v duchu Tradície, avšak prehlbujúc ju, Autor práce ukazuje v učení Augustína úlohu Ducha Svätého v tajomstve obrodenia človeka – ako Prameň jednoty Cirkvi, a v nej úlohy Eucharistie (s. 104-113). Duch Svätý je totiž darom lásky Otca a Syna (s. 95).

Napokon, vízia Cirkvi, iba svätých, bez hriešnikov, Cirkvi za ktorú sa považovali donatisti a ktorou protirečili Cirkvi katolíckej. Takú víziu Augustín odmieta, učiac, že taká skutočnosť je nereálna a teda že neexistuje. Je nereálna, pretože celé dejiny spásy sú námahou Božej milosti a lásky s ľudskou slabosťou, a neexistuje, pretože ako o tom svedčia dejiny, a sám Ježiš Kristu upozorňuje, že popri dobre rastie a bude rásť zlo a škandál. Augustín, parafrazujúc slová Ježiša, pokračuje tvrdiac, že tam, kde je viditeľný duchovný rast, tam tiež badať kúkoľ. Človek nie je pánom druhého človeka. Veriaci, dokonca aj ak sa stane *lapsus*, dezertérom, vždy má novú šancu návratu do spoločenstva veriacich – Cirkvi a do svojho Pána, Krista. Takú šancu dáva Boh, až do konca ľudských dejín. Toto učenie Krista nachádzame v prekrásnych podobenstvách (Mt13,12-13; 24-30; 47-50).

Autor práce končí túto časť pekným citátom od Augustína:

„Ak patríš ku Kristovým údom, príď dovnútra a ostaň pripútaný ku hlave. Znášaj trpezlivo kúkoľ, a si pšenicou, znášaj trpezlivo plevy, ak si zrnom. Znášaj zlé ryby v sieti, ak si dobrou rybou. Prečo si odišiel pred časom čistenia humna vejačkou? Prečo si vytrhol zrno pred žatvou spolu so sebou? A prečo si pretrhol siete pred príchodom na breh?“[[2]](#footnote-2)

Napokon tretia časť práce – *Corpus antipelagianskych kázní –* obsahuje tri kapitoly: *Baptismus paruulorum* – *pohľad Augustínovych* Sermones; *Enarratio in psalmum 118 ako spojenie Augustínovej teológie a pastorácie; Cirkev – Kristovo telo w stave posväcovania sa.*

Prvý odsek – *Baptismus paruulorum...* je témou doktrinálneho dialógu severoafrickej Cirkvi s učením Pelagiána a s ideami jeho nasledovníkov – Celestia a Juliana z Eklanum. Zvyšné dva odseky sa venujú Cirkvi ako telu Krista dozrievajúceho vo veriacich. A pretože Kristu je Hlavou Cirkvi, veriaci sú Jeho. Tak teda *Christus totus*, nie je Ježiš Kristus Človek, ale Cirkev, ktorá je Jeho Telom (s. 182-184). Takéto chápanie Cirkvi čerpá z biblického učenia, zvlášť od sv. Pavla a sv. Jána. Echo tohto pekného obrazu Cirkvi nachádzame mnoho storočí neskôr aj u P. Teilharda de Chardin, ktorý hovorí o *Christ total, Christ universel, Christ cosmique*, ako pôsobiacom v Cirkvi a sprevádzajúcom stvorenie k parúzii.

Vracajúc sa k prvému odseku *Baptismus paruulorum –* zvyk vysluhovať krst deťom, tvrdí Autor práce, existoval v severoafrickej Cirkvi už skôr, ešte pred sporom s pelagiánmi. Augustín poukazoval na nepísanú Apoštolskú Tradíciu, ktorá sa prejavovala v liturgii – matky prinášali svoje deti na krst – veriac, že Kristus ich vyslobodí od všetkej poškvrny hriechu a dá im nový život. Tento zvyk je – *quod semper retendum est; quod universum tenet Ecclesia* (s. 151-152).

Spor s pelagiánmi, v spore o krst detí a vôbec o krst, sa týkal hlbšieho obsahu dôležitého problému: potrebuje človek vôbec duchovne sa obrodiť a narodiť sa v milosti Krista? Týkal sa udalosti v ľudskosti, ktoré Augustín nazval a opísal ako *peccatum Adae, peccatum originans*, a v ľudstve ako *peccatum originale* (s. 153-156).

Toto je obsah práce, ktorá vzbudzuje záujem čitateľa od začiatku až do konca. Chápanie krstu v *Sermones*, v kontexte ich vyhlásenia – katechumenát, donatisti, pelagiáni, v lektúre a spracovaní Autora, budí tri otázky.

– Autor ukazuje ako Augustín v spore, ako s donatistami tak s nasledovníkmi Pelágia, učí a pripomína, že prijatý krst – obrodenie v Duchu a vo vode, zanecháva v človekovi *character, qui incorporat hominem Christo*. *Character* svedčí o príslušnosti ku Kristovi, ako označenie Cézara na čele vojaka . *Character imperatoris*, ktorí nosili slúžiaci v armáde – v *acies ben ordinata* (Cézar). Toto znamenie aj dezertérom pripomínalo, ku komu patrili (s. 36.91).

Otázka – na ktoré pramene tradície – Sväté Písmo, Otcovia – sa odvoláva sv. Augustín vo svojom učení o povahe krstu?

– Prvotný hriech – *peccatum origninans i orignale –* v chápaní Augustína je krajne pesimistické a vypracované na základe latinského textu, ktorý mal vtedy k dispozícii.

Otázka – zdogmatizovalo učenie Tridentského koncilu definíciu prvotného hriechu tak ako ju rozumel Augustín? A ak nie, čo z obsahu Augustínovho učenia sa nachádza v učení Tridentského koncilu?

– Augustín opisuje ľudskosť – jej existenciálnu situáciu – po prvotnom hriechu nazývajúc ju *massa peccati, massa damnata, massa perditionis, massa irae* (s. 147). Manuál *De Gratia* zdôrazňuje, že z týchto formulácii následne pochádza aj Augustínovo *praedestinatio* chápané krajne negatívne – odsúdení vo vlastne slobode, bez slobody, na odsúdenie.

Otázka – ako chápal *predestinatio* Augustín? Až tak negatívne – ponechaní na odsúdenie? Ale snáď aj ponechaní Kristovi, keďže iba On, ako jediný Prostredník, môže svojou milosťou obrodiť človeka-ľudskosť k životu?

**Podrobné hodnotenie**

Hovorí sa, že kto pozná teologické myslenie Augustína, ten zároveň pozná patristiku Západu – latinskú patristiku. Je treba povedať, že náš Autor – ThLic. Miloš Lichner SJ, D.Th., pozná tvorbu Biskupa z Hippo, čoho dôkazom je jeho habilitačná práca: *Kontextuálny pohľad na sviatosť krstu v* Sermones *svätého Augustína*.

Ponajprv metodológia práce. Titul práce je zreteľný a ako by povedali teológovia klasickej teológie, rozlišuje jasne medzi *obiectum materiale* a *obiectum formale*. *Obiectum materiale* sú v tomto prípade *Sermones* Augustína, a *formale* zasa úmysel bádania – *kontextuálny pohľad na sviatosť krstu* v nich. Toto svedčí, že Autor od začiatku vedel čo hľadá v textoch Augustína a o čom sa chystá písať. Z toho možno súdiť dobrú metodologickú prípravu ako aj prípravu na samostatnú akademickú prácu. Metodologickú prípravu je badať najmä v *Úvode*, v ktorom Autor opísal historický kontext *Sermones*, ako aj hranice obsahu svojej práce. Vďaka opísaniu historického kontextu, v ktorom Augustín vyhlásil svoje kázne, myslenie Augustína sa v habilitačnej práci stáva živým, zaujímavým ale tiež teologicky náročným. Spomenutý historický kontext je dvojaký: kontext Augustína a následne kontext, ako zostal interpretovaný v dejinách teológie. Štúdium Augustínovho myslenia v týchto dvoch kontextoch je o to cennejšie, že práca Autora – *Kontextuálny pohľad na sviatosť krstu v Sermones –* v takomto kontexte – je prvou prácou v dejinách teológie (viď. *Abstrakt*). To svedčí o dobrom poznaní a chápaní myslenia samotného Augustína ako aj chápania jeho myslenia v dejinách teológie. Autor svojou prácou obohacuje dejiny danej problematiky a jeho štúdium sa pre mnohých stane základom ďalšieho bádania. To, čo je v prácach tohto druhu dôležité, je to, že Autor pracuje s latinským textom, ktorému dobre rozumie a tam, kde je to potrebné, opravuje už existujúce preklady, ale aj doplňuje a lepšie vysvetľuje význam niektorých slov.

Vzácnou je ***Bibliografia***, dobre zozbieraná a usporiadaná: **Augustín, Iní starovekí autori, Sekundárna literatúra: a. Instrumenta augustiana, b. Monografie a štúdie**. Nepočítajúc diela Augustína, ***Bibliografia*** obsahuje až 230 diel – štúdií.

Je treba povedať, že Autor ukazuje, že v centre teológie Augustína je kristológia – *misterium Dei quod est Christus*, a kristológia je ekleziálna – Kristus prítomný v Cirkvi, vo svojom Tele – *Christus totus*, ekleziológia zasa je sakramentálna – Kristus prítomný vo sviatostiach (s. 168-188). Takáto interpretácia *Sermones* predstavuje *novum* práce, *novum*, ktorým Autor obohacuje slovenskú teológiu.

Napokon – kritická poznámka. *Visit-karte –* vizitkou práce je vždy jej plán, *Obsah*. Je škoda, že sa Autor rozhodol vo svojej práci pre francúzsky model – zriedka používaný. Ten je nečitateľný, neumožňuje ľahko nájsť potrebnú časť práce. Pri tlači práce – a táto práca by mala byť publikovaná, je treba prispôsobiť *Obsah* normám používaným v Európe. Vďaka tomu, už pri pohľade na obsah, bude práca ľahšie čitateľná a pozývajúca k čítaniu.

**Konečný úsudok**

Autor práce ThLic. Miloš Lichner SJ, D.Th., sa preukázal dobrou znalosťou dejín patristického myslenia a zvlášť teológie sv. Augustína. Analýza a spracovanie teologického obsahu na základe *Sermones* Biskupa z Hippo, svedčia nie len o teológii myslenej v kontexte, ale aj o aktuálnosti onej teológie, a najmä ekleziológii predstavujúcej Cirkev ako Telo Krista – *Christus Totus*, čo na začiatku XX. storočia predstavil Teilhard de Chardin v obraze *Christ total, Universel, Cosmique*. Habilitačná práca svedčí o solídnej a dobrej príprave Autora pre ďalšiu, systematickú a samostatnú didakticko-akademickú prácu v oblasti teológie Cirkevných Otcov, zvlášť sv. Augustína.

Toto všetko činí zadosť požiadavkám habilitačného procesu a dáva solídny základ Akademickej Rade Teologickej Fakulty Univerzity v Trnave aby tento proces pokračovala a udelila ThLic. Milošovi Lichnerovi SJ, D.Th., habilitáciu – docentúru, so špecializáciou v oblasti systematickej teológie.

Prof. dr hab. Józef Kulisz SJ

Trnavská Univerzita

Teologická Fakulta

Bratislava, 07. 03. 2015.

1. Miloš Lichner, *Kontextuálny pohľad na sviatosť krstu v* Sermones *svätého Augustína*, Bratislava 2014, s. 214 (Strojopis) [↑](#footnote-ref-1)
2. Ibid., s. 133 [↑](#footnote-ref-2)